ઝીણાએ ગાંધીજીની ભલમનસાઇની કસોટી અનેક પ્રસંગોએ કરી હતી. લંડનમાં ગાંધીજીના નિવાસે મળવા જવાની સંમતિ આપતાં પહેલાં ઝીણાએ ખૂબ આકરી શરત મૂકેલી. સરોજિની નાયડુના આગ્રહને કારણે ઝીણાસાહેબ બાપુને નિવાસે મળવા ગયા ત્યારે શું બન્યું? શ્રી ચંદુભાઇ દલાલે પોતાના પુસ્તકમાં 1931ના ડિસેમ્બરની નોંધ આ પ્રમાણે કરી છે: ‘વિલાયતના વસવાટ દરમિયાન એક વખત ઝીણાને જમવા નોતર્યા. ગાંધીજીના ગરીબ નિવાસસ્થાન ઇસ્ટ એન્ડમાં આવવું એમને ફાવે તેમ નહોતું. એટલે એમની સગવડ ખાતર ફેશનેબલ વેસ્ટ એન્ડમાં ગોઠવાયું અને એમને માંસ અને મદિરા પીરસવામાં આવ્યાં.’ (‘ગાંધીજીની દિનવારી’, પાન-323)